सुब्रह्मण्यम की मान-मनौव्वल के मूड में नहीं सरकार  
लगता है कि सरकार सॉलिसिटर जनरल सुब्रह्मण्यम के इस्तीफा दे देने के बाद इस पद पर लौट आने के लिए उनका मान-मनौव्वल करने को तैयार नहीं है।
लगता है कि सरकार सॉलिसिटर जनरल गोपाल सुब्रह्मण्यम के इस्तीफा दे देने के बाद इस पद पर लौट आने के लिए उनका मान-मनौव्वल करने को तैयार नहीं है और इस संबंध में अंतिम फैसला दो या तीन दिन में कर लिया जाएगा।  सूत्रों ने कहा कि विधि मंत्री एम वीरप्पा मोइली ने इस मुद्दे पर प्रधानमंत्री मनमोहन सिंह से चर्चा की और दिन में सुब्रह्मण्यम से भी बात की लेकिन उन्होंने इस्तीफा वापस लेने के लिए उन पर दबाव नहीं डाला।  खास बात है कि शनिवार को मोइली ने सुब्रह्मण्यम से अपने इस्तीफे के फैसले पर पुनर्विचार करने का आग्रह किया था।  दूरसंचार मंत्री कपिल सिब्बल का प्रतिनिधित्व करने के लिए एक निजी वकील की नियुक्ति के बाद अपने पद से इस्तीफा दे देने वाले सुब्रह्मण्यम ने भी अपना फैसला बदलने के लिए कोई संकेत नहीं दिया।  इस मुद्दे पर सवाल के जवाब में मोइली ने कहा, अगले दो-तीन दिनों में इस बारे में फैसला कर लिया जाएगा। उन्होंने कहा, सुब्रह्मण्यम हमारे पैनल में हैं और हमने उनकी सेवाएं सिब्बल के खिलाफ दायर हलफनामे पर उच्चतम न्यायालय में पेश होने के सीमित उद्देश्य के लिए ली थी।